**Csokonyavisonta Község Önkormányzata Képviselő-testületének**

**8/2020.(IX.25) önkormányzati rendelete**

**az államháztartáson kívüli forrás átvételére és átadására vonatkozó szabályokról**

Csokonyavisonta Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a közpénzekből nyújtott támogatások átláthatóságáról szóló 2007. évi CLXXXI. törvény 18. § (2) bekezdésében, valamint a Magyarország helyi önkormányzatairól szóló 2011. évi CLXXXIX. törvény 41. § (9) bekezdésében kapott felhatalmazás alapján az önkormányzat által államháztartáson kívülre nyújtott támogatásokról és államháztartáson kívüli forrásból az önkormányzatnak nyújtható támogatásokról a következőket rendeli el:

**1. A rendelet célja, hatálya**

**1. §**

A rendelet célja, hogy Csokonyavisonta Község Önkormányzata (a továbbiakban: önkormányzat) a közpénzekből nyújtott támogatások átláthatóságáról szóló 2007. évi CLXXXI. törvény (a továbbiakban Knyt.) előírásainak megfelelően szabályozza az államháztartáson kívülre átadott, illetve államháztartáson kívülről átvett pénzeszközökre vonatkozó eljárást.

**2. §**

(1) A rendelet hatálya kiterjed mindazon természetes személyekre, az államháztartás körébe nem tartozó jogi személyekre, jogi személyiséggel nem rendelkező szervezetekre, akik részére az önkormányzat pénzeszközt ad át, vagy akitől pénzeszközt vesz át.

(2) Nem terjed ki a rendelet hatálya a magánszemélyeknek juttatott segélyekre, ösztöndíjakra, illetve a közfeladat ellátására kötött megállapodás keretében átadott pénzeszközökre.

**2. Államháztartáson kívüli forrás átadásának szabályai**

**3. §**

(1) Az önkormányzat képviselő-testülete a mindenkori költségvetési rendeletében meghatározott előirányzatai terhére - egyedi döntésekkel - nevesített szervek részére céljelleggel támogatást nyújthat.

(2) Az önkormányzati támogatás megállapítása kérelemre történik. A kérelemre történő támogatás esetében elsősorban a település érdekében végzett tevékenység támogatására kell törekedni.

(3) A támogatás iránti kérelmet a polgármesterhez kell benyújtani. A kérelemnek tartalmaznia kell:

a) az igénylő: nevét, címét, levelezési címét, telefonszámát, adószámát, bankszámla számát,

b) az igénylő kapcsolattartójának nevét, címét, elérhetőségeit (telefon, e-mail cím),

c) a támogatási cél megnevezését,

d) a támogatás céljának rövid leírását,

e) a támogatási cél megvalósításának tervezett időtartamát,

f) a támogatási cél megvalósításának költségvetését,

g) a támogatási cél tervezett bevételeit.

(4) A kérelemhez csatolni a Knyt. 6. § (1) bekezdés szerinti összeférhetetlenségről és a

8. § (1) bekezdés szerinti átláthatóságról szóló nyilatkozatot.

(5) A támogatás iránti kérelmet a képviselő-testület bírálja el. A támogatás iránti kérelem elbírálására első alkalommal a költségvetési rendelet elfogadását követően kerülhet sor.

**4. §**

(1) A támogatásra vonatkozó döntésnek tartalmaznia kell a támogatott nevét, a támogatás összegét, célját, a megvalósítás helyét, a kifizetés módját, a támogatás felhasználásának időpontját vagy időtartamát és az elszámolás határidejét.

(2) A 3. § (5) bekezdésében meghatározott döntést követő 30 napon belül a támogatottal a pénzeszköz átadásról megállapodást kell kötni, melyet a polgármester ír alá.

(3) A támogatott a kapott támogatás összegét kizárólag a támogatási megállapodásban megjelölt célra fordíthatja és köteles a számára juttatott közpénzt hatékonyan, költségtakarékosan felhasználni.

**5. §**

(1) A támogatás felhasználásáról a pénzeszközt átvevő a támogatásról rendelkező megállapodásban rögzített határidőre a polgármester felé köteles elszámolni.

(2) Aki elszámolási kötelezettségének teljes körűen nem tesz eleget, a további támogatásból kizárja magát.

(3) A támogatott által benyújtott elszámolás szakmai megfelelőségét a polgármester, a pénzügyi megfelelőségét a közös önkormányzati hivatal pénzügyi ügyintézője vizsgálja. Szükség esetén a támogatottat hiánypótlásra kell felszólítani.

(4) A polgármester az elszámolást - annak szakmai és pénzügyi megfelelősége esetén -írásban hagyja jóvá.

(5) Amennyiben a támogatott a pénzt, vagy annak egy részét jogtalanul vette igénybe, azt nem a döntésben megjelölt célra használta fel úgy az átvett pénzt köteles az önkormányzat költségvetési elszámolási számlájára egy összegben visszafizetni. A jogtalanul igénybe vett összeg után a kifizetés napjától a visszafizetés napjáig az éves átlag szerinti jegybanki alapkamat kétszeresének megfelelő mértékű kamatot is köteles megfizetni.

(6) Amennyiben a polgármester az elszámolást nem fogadja el, úgy tekintettel az 5. § (3) bekezdésében foglaltakra, írásban felszólítja a támogatottat a támogatott összeg, illetve a támogatási összegnek az elszámoláskor el nem fogadott részének visszafizetésére.

(7) Tárgyévre vonatkozó megállapodás csak az előző évi elszámolás elfogadását követően köthető.

**6. §**

Az államháztartáson kívülre átadott pénzeszközök teljesítéséről a polgármester a költségvetés végrehajtásáról szóló beszámolóban tájékoztatja a képviselő-testületet.

**7. §**

(1) A támogatással kapcsolatos adatok közérdekű adatnak minősülnek, ezért a támogatásokról nyilvántartást kell vezetni. Az adatokat az önkormányzat honlapján a döntést követő 30 napon belül közzé kell tenni és az adatok hozzáférhetőségét legalább 5 évig biztosítani kell.

(2) A támogatás, pénzeszközátadás valamennyi eljárási szakaszában figyelembe kell lenni a Knyt. szabályaira.

**3. Az államháztartáson kívüli forrás átvételének szabályai**

**8. §**

(1) Az önkormányzat államháztartáson kívüli forrás átvételére jogosult.

(2) Az államháztartáson kívüli forrás elfogadásáról a polgármester dönt.

(3) A támogatás átvételéről meghozott döntés előtt vizsgálni kell a támogatóval megkötendő megállapodás tartalmát, az átvétel következményeit, az átvétellel esetlegesen felmerülő kiadásokat és a pénzeszköz átvétel következményeit.

(4) Az államháztartáson kívüli forrás átvételéről szóló megállapodásnak tartalmazni kell a felhasználás célját, az átadás időpontját, az elszámolás módját, tartalmát. A megállapodásban ki kell térni a felhasználás esetén követendő eljárásra, a visszafizetési kötelezettségre.

(5) Az államháztartáson kívüli forrás átvételét követően a 7.§ rendelkezései figyelembevételével kell eljárni.

(6) A polgármester a költségvetés végrehajtásáról szóló beszámolóban tájékoztatja a képviselő-testületet az előző évben államháztartáson kívülről átvett pénzeszközök teljesüléséről.

**4. Záró rendelkezések**

**9. §**

(1) Ez a rendelet a kihirdetését követő napon lép hatályba és rendelkezéseit a hatálybalépésekor folyamatban lévő ügyekre is alkalmazni kell.

(2) E rendelet a belső piaci szolgáltatásokról szóló 2006/123 EK. irányelvbe ütköző rendelkezést nem tartalmaz.

Csokonyavisonta, 2020. szeptember 19.

 Harasztia Attila Balla Róbert

 polgármester jegyző

Kihirdetve:

2020. szeptember 25.

Balla Róbert

 jegyző